阿崔
作者：白居易
朝代：唐

paragraphs: 謝病臥東都，羸然一老夫。
孤單同伯道，遲暮過商瞿。
豈料鬢成雪，方看掌弄珠。
已衰寧望有，雖晚亦勝無。
蘭入前春夢，桑懸昨日弧。
里閭多慶賀，親戚共歡娛。
膩剃新胎髮，香綳小繡襦。
玉芽開手爪，酥顆點肌膚。
弓冶將傳汝，琴書勿墜吾。
未能知壽夭，何暇慮賢愚。
乳氣初離殼，啼聲漸變雛。
何時能反哺，供養白頭烏。